In die Ou Testament het die Heilige Gees net sporadies op mense gekom – veral diegene wat tot ‘n spesiale taak geroep is. Die Ou Testament het egter uitgesien na die tyd wanneer die Gees op die hele volk sou kom: die Messiaanse Tyd, die tyd van die Nuwe Verbond. In Esegiël (36:27) belowe die Here byvoorbeeld: Ek sal my Gees in julle gee en Ek sal máák dat julle volgens my voorskrifte leef en my bepalings gehoorsaam en nakom. Op Pinksterdag, hier in Handelinge 2, “stort” God dan sy Gees uit “op alle vlees” – net soos belowe is. Die les is dit: as ek en jy nie deur die Gees leef nie, is dit nie omdat Hy nie aan ons gegee is nie. Nee, die Heilige Gees is ten volle beskikbaar. Trouens, Hy leef reeds in elke gelowige. Die probleem is eerder dat ek en jy nie genoegsaam oorgegee is aan die Gees se beheer nie!